Source: https://www.cegledinfo.hu/index.php?t=hir&id=805&x=1566771840
Timestamp: 2020-02-19 02:46:19
Document Index: 11529000

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Ittas járművezetők Cegléden és környékén
2019.04.17. 17:30 [szok] Rovat: Kékfény
A Ceglédi Járási Ügyészség gyorsított eljárásban állította bíróság elé azt a három férfit, akik ittasan vezették gépkocsijukat Cegléden és Törtelen. Az elkövetők kevesebb, mint két hét alatt bíróság elé álltak.
A gyanúsítottak 2019 márciusában és áprilisában Cegléd és Törtel lakott területén vezették gépkocsijukat úgy, hogy előtte szeszesitalt fogyasztottak. Az ittas sofőröket a Ceglédi Rendőrkapitányság Közrendvédelmi Osztályának rendőrei közúti ellenőrzés alá vonták. A rendőrök a további eljárás lefolytatása és az esetleges balesetek megelőzése érdekében az elkövetőket előállították a Ceglédi Rendőrkapitányságra.
A három ittas sofőr közül kettő nem először állt már bíróság előtt ittas vezetés miatt. Ráadásul az egyikőjüket a cselekményt megelőzően négy nappal ítélte el a Ceglédi Járásbíróság - nem jogerősen - ittas állapotban elkövetett járművezetésért. Két elkövető pedig a tettenérésükkor érvényes vezetői engedéllyel sem rendelkezett. A Ceglédi Járási Ügyészség mindhárom gyanúsított férfit kevesebb, mint két hét alatt bíróság elé állította.
A Ceglédi Járásbíróság ittas állapotban elkövetett járművezetés vétsége miatt az elkövetők közül két férfit 10 hó, valamint 1 év, végrehajtásában 2 évre felfüggesztett fogházra és közúti járművezetéstől eltiltásra ítélt, továbbá az egyik férfit kötelezte, hogy vegyen részt alkoholfogyasztásról leszoktató gyógykezelésben. A harmadik férfit pedig 1 év végrehajtandó fogházra ítélte a bíróság, de mivel voltak más felfüggesztett szabadságvesztés büntetései is, amelyek próbaideje még nem telt le, azokat is le kell töltenie.
A látogatók száma 2018.11.11-től: 5296573 | Ebben a hónapban: 178996 | Ma: 1473 | jelenleg: 3 | Statisztika